ใคร ๆ ก็จับมือกับ Binance เปิด Exchange ของตัวเองได้ ด้วย Binance Cloud
ใคร ๆ ก็จับมือกับ Binance เปิด Exchange ของตัวเองได้ ด้วย Binance Cloud
20 ม.ค. 2565

ใคร ๆ ก็จับมือกับ Binance เปิด Exchange ของตัวเองได้ ด้วย Binance Cloud /โดย ลงทุนแมน
ตอนแรก GULF ร่วมมือกับ Binance ต่อมาก็มีข่าวลือออกมาว่า KBANK ก็จะร่วมมือกับ Binance เหมือนกัน
ซึ่ง KBANK ออกมาชี้แจงกับข่าวลือแบบไม่ได้ปฏิเสธความเป็นไปได้ นั่นก็แปลว่า KBANK อาจกำลังศึกษาว่าจะร่วมมือกับ Binance หรือไม่
ทำไมมีแต่คนจับมือกับ Binance แล้วลงทุนแมนอยากจับมือกับ Binance บ้าง จะทำได้หรือไม่ ?
เมื่อลงทุนแมนไปศึกษาข้อมูลแล้ว การที่ Binance กลายเป็นข่าวการร่วมมือกับหลายบริษัท ก็อาจเป็นเพราะว่ามีบริการที่ชื่อว่า “Binance Cloud”
แล้วมันคืออะไร ?
Binance Cloud เป็นหนึ่งในบริการ ที่จะทำให้ใครก็ได้ ไม่ว่าจะเป็น GULF และ KBANK หรือแม้แต่ตัวลงทุนแมนเอง สามารถมีศูนย์ซื้อขายคริปโทเคอร์เรนซีเป็นของตัวเอง
โดยผู้ที่ใช้บริการ Binance Cloud ก็จะได้ประโยชน์จากบริการหลัก ๆ ก็คือ
- จำนวนเหรียญที่ลิสต์อยู่ในระบบที่ Binance มีประสบการณ์ดูแลมาก่อน 
- สภาพคล่องการซื้อขายสูงที่สุดในโลก
ทำให้บริษัทไม่ต้องมากังวลเรื่องเทคโนโลยีอะไรเลย เพราะมี Binance ดูแลให้ โดยบริการที่สามารถทำได้ก็ เช่น
- ระบบการซื้อขายสินทรัพย์ดิจิทัลทั้ง Spot และ P2P
- ระบบบริหาร Dashboard และระบบการเงิน
รวมถึงการลิสต์เหรียญใหม่โดยอัตโนมัติ ซึ่งที่น่าสนใจก็คือเราสามารถลิสต์เหรียญที่มีทั้งหมดบน Binance ได้ หรือจะเลือกบางเหรียญก็ได้ รวมถึงสามารถแชร์สภาพคล่องระหว่าง Binance กระดานหลัก ได้เช่นกัน
นอกจากนั้นยังสามารถมีระบบซัปพอร์ตการใช้งานในหลายภาษาได้อีกด้วย
ซึ่ง Binance Cloud ก็ยังให้อิสระกับสมาชิกในการปรับแต่งโลโก ชื่อ สีของแพลตฟอร์มเป็นอะไรก็ได้ รวมถึงอนุญาตให้ทำแคมเปญส่วนลดค่าธรรมเนียม และแจก Airdrop แก่ผู้ใช้งานอีกด้วย
และรู้หรือไม่ว่าในประเทศไทยตอนนี้ก็มีบางแพลตฟอร์มใช้บริการของ Binance Cloud แล้วเช่นกัน
แล้ว Binance Cloud คิดค่าบริการอย่างไร ?
Binance Cloud จะมีการคิดค่าธรรมเนียมจากเรา 2 ทาง แบ่งออกเป็น
- ค่าธรรมเนียมรายปี
- ส่วนแบ่งรายได้จากค่าธรรมเนียมการซื้อขาย
ถ้าถามว่าใช้เวลานานเท่าไร
ในเอกสาร FAQ ของ Binance ก็ได้ระบุว่า
ภายหลังจากข้อตกลงเสร็จสิ้นไม่เกิน 3 ถึง 5 วัน 
ผู้ที่ใช้บริการ ก็สามารถมีศูนย์ซื้อขายเป็นของตัวเองได้แล้ว
สรุปแล้วก็คือ Binance เปิดเครื่องมือให้ทุกพาร์ตเนอร์เข้าร่วม โดย Binance จะดูแลระบบหลังบ้าน พาร์ตเนอร์จะดูแลการหาลูกค้า และการทำให้ถูกกฎหมายในแต่ละประเทศ
ซึ่งในตอนนี้ก็ยังไม่รู้ว่า GULF และ KBANK จะใช้บริการนี้หรือไม่ หรืออาจมีบริการอื่นที่พิเศษขึ้น สำหรับพาร์ตเนอร์รายใหญ่ แต่อย่างน้อยก็ทำให้เรารู้ว่า ใคร ๆ ก็สามารถเป็นพาร์ตเนอร์กับ Binance ได้ ผ่าน Binance Cloud
กลยุทธ์นี้ของ Binance เรียกได้ว่ามีชั้นเชิง
แทนที่ Binance จะแย่งส่วนแบ่งตลาดในแต่ละประเทศด้วยตัวเอง แต่ Binance กลับใช้วิธีเลือกขุนศึกในแต่ละประเทศ ให้ลุกขึ้นมาครองเมือง โดยขุนศึกส่งของบรรณาการให้ Binance ก็พอ..
โลกเราเป็นพันปีไม่เคยเปลี่ยน ต้องการครอบครองให้มากที่สุด มีการหาพันธมิตรเข้ายึดครอง อย่างในกรณีนี้ ก็แค่เปลี่ยนจาก “ดินแดนประเทศ” เป็น “ตลาดคริปโทเคอร์เรนซี” ก็เท่านั้นเอง..
Reference
-
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud -